b'\n_START_ARTICLE_\nFlorence Academy of Art\n_START_SECTION_\nKoulun tausta\n_START_PARAGRAPH_\nVuonna 1984 Daniel Graves ja Charles H. Cecil perustivat Graves-Cecil studiot Firenzeen. Vuonna 1991 ateljeet erkanivat ja Daniel Graves perusti Florence Academy of Artin ja Charles H. Cecil Charles H. Cecil Studiosin Gravesin Florence Academy of Artin tavoitteeksi m\xc3\xa4\xc3\xa4riteltiin huipputason ohjauksen antaminen klassisesta piirustuksesta, maalauksesta ja kuvanveistosta. Koulu palaa 1800-luvun ateljeitten kurinalaiseen tapaan opiskella taidetta, ja antaa oppilaille vahvat tekniset taidot, jotka ovat verrattavissa vanhojen mestarien taituruuteen._NEWLINE_Vuonna 1991 perustettu Firenzen osio sijaitsee Santa Crocen kirkon takana, keskell\xc3\xa4 kaupunkia. Vuonna 2006 Akatemia avasi uuden koulurakennuksen vanhan paperitehtaan ylimp\xc3\xa4\xc3\xa4n kerrokseen Ruotsissa G\xc3\xb6teborgin M\xc3\xb6lndalissa, joka toiminta-ajatukseltaan ja opintosuunnitelmaltaan vastaa Firenzen akatemiaa. Uutta osiota johtaa Joakim Ericsson kolmen apuopettajan avustamana.\n_START_SECTION_\nOpetussuunnitelma\n_START_PARAGRAPH_\nOpintosuunnitelma noudattaa klassista tapaa, jossa opetellaan ensin piirt\xc3\xa4m\xc3\xa4\xc3\xa4n ja sitten maalaamaan. Taidemaalariksi valmistavan maalausopintosuunnitelman ensimm\xc3\xa4inen vuosi opiskellaan piirt\xc3\xa4m\xc3\xa4ll\xc3\xa4 kipsipatsaita, el\xc3\xa4v\xc3\xa4\xc3\xa4 mallia ja Barguen litografioita. Seuraavat kolme vuotta maalataan kipsej\xc3\xa4, el\xc3\xa4v\xc3\xa4\xc3\xa4 mallia, asetelmia ja muotokuvia._NEWLINE_Vaihtoehtoisesti opiskelijat voivat opiskella kolme vuotta erillisess\xc3\xa4 opinto-suunnitelmassa kuvanveistoa tai erillisill\xc3\xa4 kursseilla maisemamaalausta, etsausta ja taidehistoriaa. Valmistumisaika ei kuitenkaan ole kiinte\xc3\xa4. Jo ennest\xc3\xa4\xc3\xa4n paljon taitoja hallitseva opiskelija voi suorittaa ensimm\xc3\xa4isen vuoden opinnot kolmessa kuukaudessa, kun taas v\xc3\xa4hemm\xc3\xa4n harjaantuneelta opiskelijalta saattaa kulua kaksi vuotta samaan suoritukseen p\xc3\xa4\xc3\xa4semiseen. Koulun t\xc3\xa4rkein tavoite on antaa opiskelijoille vanhojen mestarien tasolla olevat piirustus- ja maalaustaidot ja siksi mit\xc3\xa4\xc3\xa4n vaihetta ei voi ohittaa ohjaajien hyv\xc3\xa4ksym\xc3\xa4tt\xc3\xa4. Jokaisen harjoituksen takana on taito, joka on hallittava, jotta olisi valmis siirtym\xc3\xa4\xc3\xa4n seuraavaan._NEWLINE_Akatemian piirustustekniikkana voidaan pit\xc3\xa4\xc3\xa4 suhteellista mittausta ja sight-size mittausta, jossa pystysuora teline papereineen asetetaan mallin viereen, ja kohde piirret\xc3\xa4\xc3\xa4n tai maalataan samaan kokoon kuin se n\xc3\xa4hd\xc3\xa4\xc3\xa4n paperilla tai taulupohjalla. Et\xc3\xa4isyyden, josta kohdetta tarkastellaan on oltava aina sama. Merkityn et\xc3\xa4isyyden p\xc3\xa4\xc3\xa4st\xc3\xa4 voidaan mallin mittoja tarkistaa luotilangalla tai suoralla tikulla, kuten kutomaneulalla. T\xc3\xa4t\xc3\xa4 pidet\xc3\xa4\xc3\xa4n kuitenkin vain mittojen tarkistamisena ja p\xc3\xa4\xc3\xa4paino on opiskella mittaamaan silm\xc3\xa4m\xc3\xa4\xc3\xa4r\xc3\xa4isesti, jossa piirret\xc3\xa4\xc3\xa4n silm\xc3\xa4havainnosta yksinkertaisia pysty- ja vaakasuoria viivoja malliin, jota suhteutetaan muihin mittoihin._NEWLINE_Piirt\xc3\xa4minen tapahtuu yleens\xc3\xa4 muutaman tunnin nopeissa asennoissa, joita piirret\xc3\xa4\xc3\xa4n aamup\xc3\xa4ivisin piirustuskyn\xc3\xa4ll\xc3\xa4. Koetetaan saada taltioiduksi vain mallin \xc3\xa4\xc3\xa4riviivat poimimalla t\xc3\xa4rkeit\xc3\xa4 havaintopisteit\xc3\xa4 ja yhdistelem\xc3\xa4ll\xc3\xa4 niit\xc3\xa4 suorilla tai hieman kaarevilla viivoilla. N\xc3\xa4ihin asentoihin ei yleens\xc3\xa4 pyrit\xc3\xa4 sis\xc3\xa4llytt\xc3\xa4m\xc3\xa4\xc3\xa4n monimutkaisia valoisuusasteita tai muutakaan aikaa viev\xc3\xa4\xc3\xa4, vaan pyrit\xc3\xa4\xc3\xa4n enemm\xc3\xa4nkin harjoittamaan silmi\xc3\xa4 ja havaitsemaan mallin t\xc3\xa4rke\xc3\xa4t poimittavat pisteet ja suuret mittasuhteet._NEWLINE_Piirustusohjelma perustuu pitk\xc3\xa4lti Jean-L\xc3\xa9on G\xc3\xa9r\xc3\xb4men tapaan opettaa. Parasta piirustusmateriaalia t\xc3\xa4lt\xc3\xa4 ajalta ovat Charles Barguen kaivertamat, G\xc3\xa9r\xc3\xb4men oppilaiden ja yst\xc3\xa4vien piirustuksista kopioidut litografiat. Koulun opetus my\xc3\xb6t\xc3\xa4ilee paljolti juuri t\xc3\xa4t\xc3\xa4 klassista tekniikkaa ja kauneusihannetta. Maalausohjelma taas noudattaa Velasquezin tekniikkaa ja palettia (eli samoja v\xc3\xa4rej\xc3\xa4 mit\xc3\xa4 Velasquezin k\xc3\xa4ytti paletillaan)._NEWLINE_Iltap\xc3\xa4ivisin piirret\xc3\xa4\xc3\xa4n pidempi\xc3\xa4 mallin asentoja, kipsipatsaita ja Bargue -litografioita. Pitkien t\xc3\xb6iden tekeminen vie oppilailta yleens\xc3\xa4 muutamasta viikosta muutamiin kuukausiin. Yhden ty\xc3\xb6n tekemiseen voi kulua 30 tunnista yli sataan tuntiin. Yleens\xc3\xa4 opiskelijat ovat koululla maanantaista perjantaihin 9.00-16.00, mutta usein he jatkavat itseopiskelua kotona. P\xc3\xa4iv\xc3\xa4t saattavat veny\xc3\xa4 ahkerimmilla opiskelijoilla yli kymmenentuntisiksi, jopa kuutena tai seitsem\xc3\xa4n\xc3\xa4 p\xc3\xa4iv\xc3\xa4n\xc3\xa4 viikossa. Maalausohjelmassa samoja periaatteita noudattava ty\xc3\xb6skentely jatkuu._NEWLINE_Opintosuunnitelma on sama kuin 1800-luvun ja renessanssin ateljeekouluissa. Opiskelijoiden on pystytt\xc3\xa4v\xc3\xa4 havaitsemaan tarkat mittasuhteet, valoisuusasteet ja ihmisen anatomiset perusteet, ennen kuin he siirtyv\xc3\xa4t maalaamaan \xc3\xb6ljyv\xc3\xa4reill\xc3\xa4, joiden kanssa seuraa taas samantyyppinen perusteiden opiskelu.\n_START_SECTION_\nOhjaajat\n_START_PARAGRAPH_\nFirenzess\xc3\xa4 maalausopintosuunnitelman ohjaajia ovat Daniel Graves, Simona Dolci, Eddy Hunter, Andrew Ameral, Jura Bedic, Maureen Hyde, Ramiro Sanchez, Toby Wright ja kuvanveisto-opintosuunnitelman ohjaaja Robert Bodem. G\xc3\xb6teborgissa ohjaavat Joakim Ericsson, Andreas Birath, Hege Haugen.'